open-index/open-wikipedia-markdown huggingface dataset:
Petrovskin piiri

**Petrovskin piiri** oli Karjalan ASNT:n hallintoyksikkö. Se muodostettiin 1920-luvulla yhdistämällä lakkautetut Munjärven, Lintujärven ja Porajärven kunnat sekä Mäntyselän kunnan itäosa. Piirin hallintokeskus oli Munjärvelahden kylä. Petrovskin piiri oli jatkosodassa Suomen miehittämä 1941-44. Petrovskin piiri lakkautettiin vuonna 1957 ja sen alue liitettiin Suojärven ja Kontupohjan piireihin .

## Lähteet
Dennis DeYoung

**Dennis DeYoung** (s. 18. helmikuuta 1947) on yhdysvaltalainen rockmuusikko. Hän tuli tunnetuimmaksi Styx-yhtyeen laulajana.

DeYoung syntyi Chicagossa. Hän aloitti uransa vuonna 1961 yhtyeessä Tradewinds, joka sittemmin nimettiin Styxiksi. Vuonna 1970 DeYoung meni naimisiin tyttöystävänsä kanssa. Pari on saanut kaksi lasta. 

Vuonna 1984 DeYoung yritti soolouraa, mutta ei saanut paljoa suosiota. DeYoung erosi Styxistä vuonna 1999. Tällä hetkellä hän on soolouralla ja suunnittelee uuden studioalbumin julkaisua. Vuonna 2005 DeYoung esiintyi elokuvassa *[[The Perfect Man]]*.

## Sooloalbumit
* Desert Moon (1984)
* Back to the World (1986)
* Boomchild (1989)
* 10 on Broadway (1994)
* The Hunchback of Notre Dame (1996)
* The Ultimate Collection (1999)
* The Music of Styx - Live with Symphony Orchestra (Live, 2004)
* One Hundred Years from Now (2007/2009)
* Dennis DeYoung And The Music of Styx - Live in Los Angeles (Live, 2014)
* 26 East : Volume 1 (2020)
Messier 110

**Messier 110** (tunnetaan myös nimellä *NGC 205*) on elliptinen galaksi Andromedan tähdistössä. Sen löysi Charles Messier 10. elokuuta vuonna 1773. Tuntemattomista syistä Charles Messier ei itse lisännyt M110 galaksia luetteloonsa, vaan sen teki Kenneth Glyn Jones vuonna 1966. M110 on Andromedan galaksin kiertolainen ja kuuluu paikalliseen galaksiryhmään. M110 on toiseksi kirkkain galaksi Andromedaa kiertävistä galakseista. M110 luokitellaan nykyisin usein myös kääpiösferoidigalaksiksi, mutta se on huomattavasti kirkkaampi kuin muut kääpiösferoidit. Galaksin arvioitu massa sijoittuu 3,6 ja 15 miljardin auringon massan väliin. M110 on suurin piirtein saman välimatkan päässä Maasta kuin Andromedan galaksi (M31) eli noin 2,9 miljoonan valovuoden päässä.

## Lähteet
Gian Carlo Menotti

**Gian-Carlo Menotti** (7. heinäkuuta 1911 – 1. helmikuuta 2007) oli italialaissyntyinen, mutta Yhdysvalloissa asunut klassisen musiikin säveltäjä ja libretisti. 

Menotti aloitti säveltämisen seitsemänvuotiaana. Hän sävelsi ensimmäisen oopperansa yksitoistavuotiaana. Menotti kirjoitti libreton siihen itse. Hän alkoi opiskella musiikkia konservatoriossa Milanossa vuonna 1923. Isänsä kuoleman jälkeen Menotti muutti äitinsä kanssa Yhdysvaltoihin. Menottin ensimmäinen täysimittainen ooppera *The Consul* esitettiin ensimmäisen kerran vuonna 1950.

Menotti oli erikoistunut oopperoiden säveltämiseen. Hän teki muutaman italiankielisenkin oopperan, mutta suurin osa hänen oopperoistaan on englanninkielisiä. Menotti kirjoitti kaikkiin oopperoihinsa libreton itse. Menotti sävelsi myös muun muassa baletteja ja pianokonserton. Omien teostensa lisäksi Menotti kirjoitti librettoja muun muassa Samuel Barberin oopperoihin. Barber oli Menottin elämänkumppani 30 vuoden ajan. 

Menotti kuoli 95-vuotiaana sairaalassa Monacossa, jossa hänellä oli koti.

## Oopperat (valikoima)

* *Amelia al ballo* (1937)
* *The Old Maid and the Thief* (1941)
* *[[Meedio (ooppera)|Meedio]]* (1946)
* *[[Puhelin (ooppera)|Puhelin]]* (1947)
* *[[Konsuli (ooppera)|Konsuli]]* (1950)
* *Ahmal and the Night Visitors* (1951)
* *The Saint of Bleecker Street* (1954)
* *Maria Golovin* (1958)
* *Le dernier sauvage* (1963)
* *Martin's Lie* (1964)
* *Help! Help! The Globolinks!* (1968)
* *The Most Important Man* (1971)
* *Tamu-Tamu* (1973)
* *The Hero* (1976)
* *La Loca* (1979)
* *Goya* (1986)
* *The Wedding* (1988)

## Lähteet

## Aiheesta muualla
* Gian Carlo Menottin muistokirjoitus Helsingin Sanomissa
Leonardo Balada

**Leonardo Balada** (s. 22. syyskuuta 1933 Barcelona) on espanjalainen säveltäjä. Hän opiskeli Barcelonassa ja muutti vuonna 1956 Yhdysvaltoihin. Yhdysvalloissa hän opiskeli sävellystä Vincent Persichettin ja Aaron Coplandin johdolla sekä orkesterin johtamista Igor Markevitchin johdolla. Vuodesta 1970 lähtien Balada on opettanut musiikkia Pennsylvaniassa. 

Balada on säveltänyt muun muassa kuusi sinfoniaa.
Pääjärvi (taajama)

**Pääjärvi** (; ) on kaupunkimainen taajama ja kaupunkikunta Karjalan tasavallan Louhen piirissä Venäjällä. Se sijaitsee Koutajoen vesistöön kuuluvan Pääjärven eteläpuolella 112 kilometriä Louhesta maanteitse länteen. Taajamassa on 2&nbsp;400 asukasta (vuonna 2011).

## Maantiede ja asutus
Pääjärven kunnan pinta-ala on 53,29 neliökilometriä. Se rajoittuu etelässä Louhen piirin Ambarnyin ja muissa ilmansuunnissa Kiestingin kuntaan. Pinta-alasta valtaosa on metsää ja vesialuetta

Seutu kuuluu Länsi-Karjalan ylänköön. Kunnan alueella virtaavat Pontselenjoki (ven. *Pontša*) ja Korpijoki (*Tuhkapaduk*). Järviä ovat Kalladijärvi, Tuhka, Kollat ja Ruokonjärvi. Hyötykaivannaisiin kuuluvat hiekka ja sora.

Pääjärven taajama on kunnan ainoa asutuskeskus. Vuoden 2010 väestönlaskennan mukaan sen asukkaista 67 % on kansallisuudeltaan venäläisiä, 19 % karjalaisia, 7 % valkovenäläisiä, 3 % ukrainalaisia ja 1 % suomalaisia.

## Historia
Suomalaisten rakentama Pääjärven taajama on perustettu vuonna 1973.

## Liikenne, talous ja palvelut
Pääjärven kautta kulkee Louhen ja Suoperän rajanylityspaikan välinen päällystetty maantie A136, josta haarautuu soratie Paanajärven kansallispuistoon. Taajamasta on linja-autoyhteydet Louheen ja Petroskoihin. Sen luoteis- ja pohjoispuolella on kaksi huoltoasemaa. Muurmannin radalta Louhessa Pääjärvelle haarautuvalla sivuradalla on vain tavaraliikennettä. Taajaman länsipuolella sijaitsee käytöstä poistettu lentokenttä.

Seudun pääelinkeino on metsäteollisuus. Pääjärvellä toimii puunhankintaa ja sahateollisuutta harjoittava Pääjärven metsäteollisuuspiiri sekä Paanajärvi-niminen yhteisyritys. Taajamassa on metsänhoitoalueen ja valtion metsätaloudet konttorit, Paanajärven kansallispuiston hallinto sekä tulliasema.

Palveluihin kuuluu lastentarha, keskikoulu, lasten musiikkikoulu, lastenkoti, kulttuuritalo, kotiseutumuseo, poliklinikka, sairaala, posti, pankki ja joukko kauppoja. Taajamassa on ortodoksinen kirkko.

## Matkailu
Pääjärvellä toimii kaksi hotellia: 70-paikkainen Bolšaja Medveditsa ja 15-paikkainen Solo. Tuhkajärven rannalla on lomakylä.

## Lähteet
* 

### Viitteet

## Aiheesta muualla
* Pääjärven kunnan sivusto  
* Pääjärvi Karjalan tasavallan matkailusivustolla
Irlannin sisällissota

**Irlannin sisällissota** käytiin 28. kesäkuuta 1922 &ndash; 24. toukokuuta 1923 vasta muodostetussa Irlannin vapaavaltiossa. Sodassa olivat vastakkain Michael Collinsin johtama vapaavaltion hallitus ja Britannian kanssa solmitun vapaavaltiosopimuksen vastustajat, joita johti Éamon de Valera. Viimeksi mainitut eivät hyväksyneet Ulsterin jäämistä Britannian hallintaan eivätkä vapaavaltion muodollista sidettä Britanniaan. Sodassa kuoli enemmän ihmisiä kuin sitä edeltäneissä Irlannin itsenäisyystaisteluissa.

## Sodan kulku
Itsenäisyystaisteluiden rauhansopimuksen mukaan Irlannin vapaavaltio, jonka muodostivat eteläiset 26 kreivikuntaa, sai samantasoisen itsenäisyyden kuin Australia ja Kanada. Parlamentin piti edelleen vannoa uskollisuutta Britannian monarkille, ja britit saivat pitää kolme laivastotukikohtaa Irlannin vapaavaltion alueella. Sopimus hyväksyttiin täpärästi parlamentissa, mutta presidentti de Valera ja kaksi ministeriä erosivat protestiksi. Sopimuksen allekirjoittajat perustivat väliaikaishallituksen Michael Collinsin ja Arthur Griffithin johdolla.

Sotaan johti IRA:n hajoaminen sopimuksen puolustajiin (pro-treaty) ja vastustajiin (anti-treaty) eli tasavaltalaisiin. Vastustajat valtasivat huhtikuussa 1922 Dublinissa sijaitsevan Four Courts -oikeustalon. Kymmenen päivää myöhemmin IRA surmasi brittiläisen sotamarsalkka Henry Wilsonin Lontoossa. Britit syyttivät teosta Four Courtsin valtaajia ja uhkasivat käyttävänsä Irlannissa olevia brittisotilaita. Collins määräsi tämän jälkeen joukot antautumaan, mutta nämä eivät suostuneet. Collins hyökkäsi Four Courtsiin briteiltä lainaamallaan tykistöllä, mistä alkoi Dublinin taistelu. Tämän jälkeen kaikki IRA:n joukot joutuivat valitsemaan puolensa.

Sopimuksen puolustajat katsoivat tukevansa parlamentin hyväksymää laillista sopimusta ja pitivät vastustajia kapinallisina, ”irregulars”. Vastustajat sanoivat sopimuksen olevan brittien sanelua ja kutsuivat puolustajia miehittäjiä mielisteleväksi sotilasjuntaksi. Éamon de Valera liittyi vastustajiin aluksi tavallisena vapaaehtoisena, mutta perusti lokakuussa 1922 tasavallan hallituksen vaihtoehtona vapaavaltiolle.

Collinsin johtamat sopimusta tukevat joukot valtasivat Dublinin viikon kestäneiden taisteluiden jälkeen ja etenivät myös muualla Irlannissa briteiltä saatujen aseiden turvin. Elokuussa 1922 sopimuksen puolustajat olivat voittaneet varsinaisen sisällissodan. Vihamielisyydet kuitenkin jatkuivat sissisodan muodossa. Sopimusta vastustanut IRA:n osa ei luovuttanut aseitaan eikä hajonnut. Osa sopimuksen vastustajista liittyi De Valeran muodostamaan Fianna Fáil -puolueeseen ja lähti politiikkaan.

Sodassa kuolleiden lukumäärästä on ollut monenlaisia arvioita. Sopimuksen puolustajia kuoli eri arvioiden mukaan 540–800, tasavaltalaisia ”paljon enemmän”. Lisäksi tuhansia tasavaltalaisia oli pidätettyinä ja vangittuina.

## Lähteet

## Aiheesta muualla
Rollo

**Rollo** tai **Rolf**, ranskaksi **Rollon**, (noin 847–932) oli viikinkipäällikkö, jonka alkuperä on hämärän peitossa. Rollo on latinalaistettu ja Rolf nykyaikaistettu muoto germaanisesta nimestä, jonka muinaisnorjankielinen kirjoitusmuoto oli Hrólfr. 

Saagojen mukaan Rollo lähti Harald Kaunotukan hallitsemasta Norjasta, koska halusi olla oma herransa. Hän purjehti ryöstöretkille Skotlantiin, Englantiin ja Flanderiin. Rollon johtama tanskalaisarmeija hyökkäsi Ranskaan 900-luvun alussa, ja asettui pysyvämmin Seine-joen alueelle. Ranskan kuningas Kaarle Yksinkertainen onnistui torjumaan Rollon Pariisin piirityksen ja löi tämän myöhemmin Chartresin lähistöllä. Kaarle teki sen jälkeen Rollon kanssa sopimuksen, jossa Rollo sai läänityksekseen maa-alueen Neustriasta sillä ehdolla, että hän lopettaisi ryöstelyn ja puolustaisi Seinen suuta muita viikinkejä vastaan. Rollosta tuli alueen herttua, ja sitä alettiin sittemmin kutsua Normandiaksi, pohjanmiesten maaksi, ja Rolloa ja hänen miehiään normanneiksi. Rollo luovutti herttuakunnan hallinnon pojalleen Vilhelm Pitkämiekalle vuonna 927. Rollo kastettiin 912, mutta hänen sanotaan silti kuolleen pakanana.

Myöhemmin saagat yhdistivät Rollon norjalaistaustaiseen viikinkipäällikkö Gǫngu-Hrólfriin. Hrólfrista on säilynyt vain niukasti tietoa. Hän oli Ragnvald Mørejarlin ja Hild Rolvsdatterin poika. Rolv sai nimensä äitinsä isän, päällikkö Hrólfr Nevjan mukaan. Saagojen mukaan Gǫngu-Hrólfr sai nimensä siitä, että hän oli niin suurikokoinen, ettei kyennyt istumaan hevosen selässä. Hänen nimensä oli muinaisnorjaksi Gǫngu-Hrólfr eli ”Kävelijä-Rolf”. Muuten hänen kerrotaan viettäneen paljon aikaa viikinkiretkillä, ja valtaistuimelle nousunsa jälkeen kuningas Harald Kaunotukka julisti Hrólfrin lainsuojattomaksi.

Keskiajan norjalais-islantilainen historiankirjoitus oli vakaasti sitä mieltä, että Gǫngu-Hrólfr ja Rollo olivat sama henkilö. Vanhin kirjallinen todiste löytyy Norjassa noin vuonna 1180 kirjoitetusta latinankielisestä *Historia Norvegiæ* -teoksesta. Snorri Sturluson kertoo kuningassaagoissaan, että Gǫngu-Hrólfr valloitti Normandian hallittuaan ensin Hebridien, Irlanninmeren ja Ranskan alueita ja että monet norjalaiset seurasivat Hrólfria ja asettuivat asumaan Normandiaan. Tanskalaiset ja norjalaiset historioitsijat kiistelivät 1800-luvulla siitä, oliko Rollo alkuperältään tanskalainen vai norjalainen. Tähän saadaan tuskin koskaan lopullista vastausta. Norjalaisten, ranskalaisten ja brittiläisten historioitsijoiden keskuudessa katsotaan kuitenkin nykyisin, että lähteiden perusteella on eniten todisteita siitä, että Rollo olisi ollut norjalainen.

Rollon valtakaudesta Normandiassa tiedetään vain vähän. Lähteiden mukaan hänet kastettiin vuonna 912, ja hän kuoli todennäköisesti vuosien 928 ja 932 välisenä aikana. Rollon jälkeläiset olivat Normandian herttuoina vuoteen 1202 asti, ja hänen pojanpoikansa pojanpojan poika Guillaume eli sittemmin Vilhelm Valloittaja nousi Englannin kuninkaaksi vuonna 1066.

## Katso myös
*Kävelijä-Hrólfrin saaga

## Lähteet

## Aiheesta muualla
* Kuningas Rollon saaga 
* Kuningas Rollon saaga
Anderson (Alaska)

**Anderson** on kaupunki Alaskassa. Se on saanut nimensä Arthur Andersonin mukaan. Tämä oli tilallinen, joka asui alueella 1950-luvun loppupuolella. Anderson jakoi maansa osiin ja myi suurimman osan läheisen Clear Air Force Stationin siviilityöntekijöille. 

Vuoden  väestönlaskennassa kaupungissa oli 367 asukasta. Heistä 86,38% edusti etnisesti valkoisia ("white").

## Lähteet
Scaled Composites White Knight

**Scaled Composites Model 318 White Knight** oli yhdysvaltalainen Scaled Compositesin valmistama kaksimoottorinen yksipaikkainen emoalus. White Kinght kehitettiin SpaceShipOnen (SS1) emoalukseksi osana Scaled Compositesin Tier One -ohjelmaa. Konetta käytettiin myös SS1:n lentojen päätyttyä Boeing X-37 -koelentokoneen pudotuskokeisiin ja Adaptive compliant wing -siipirakenteen aerodynaamiseen testaamiseen. Kone teki viimeisen lentonsa Washingtonin Everettin Paine Fieldin lentokentälle heinäkuussa 2014, minkä jälkeen se museoitiin kentän läheisyydessä sijaitsevaan Flying Heritage Collection -ilmailumuseoon. Konetyypin pohjalta kehitettiin myöhemmin SpaceShipTwo -turistiavaruuslentokoneen emoalus White Knight Two.

## Konetyypin historia
### Kehitys
Kehitystyön alkupuolella Tier One -ohjelman emoalus sai mallitunnuksen 318. Kone sai myöhemmin mallinimensä Scaled Compositesin työntekijä Cory Birdiltä, jonka piirtämä valkoinen ritarihahmo innoitti Burt Rutanin nimeämään koneen White Knightiksi. White Knightin rekisterinumero N318SL koostui mallitunnuksen numerosta 318 ja kirjaimista SL, jotka olivat lyhenne sanoista spaceship launcher. White Knight aloitti koelentonsa elokuussa 2002 noin kahdeksan kuukautta ennen Rutanin avaruuslentokonseptin julkistusta.

### Tier One -ohjelman lennot

White Knight lensi ensilentonsa 1. elokuuta 2004. Ensilento jouduttiin keskeyttämään muutaman minuutin lennon jälkeen, kun puuskaisten olosuhteiden siivekeohjauksen parantamiseksi koneen siipiin asennetut ulommat spoilerit alkoivat häiritä White Knightin lentoa. Neljän siivenkärkiin asennetun spoilerin toistuva aukeaminen ja sulkeutuminen aiheutti huomattavia rakenteellisia värähtelyjä, mikä johti lopulliseen pakkolaskupäätökseen. Spoilerijärjestelmä poistettiin myöhemmin käytöstä perinteisen siivekeohjauksen taatessa riittävän ohjauskyvyn.

### Adaptive Compliant Wing

SpaceShipOnen lentojen päätyttyä White Knightille löytyi uutta käyttöä lentävänä tutkimusalustana. Konetyyppiä hyödynnettiin elokuusta joulukuuhun 2006 Flexsysin kehittämän Adaptive Compliant Wing -siipirakenteen aerodynaamisessa ja rakenteellisessa testaamisessa. Tutkimuslennoilla testattiin suuren lentokorkeuden ja pitkän lentomatkan tehtäviin suunniteltua Mission Adaptive Compliant Wing (MAC-Wing) -prototyyppisiipeä. Koelentoa varten siipi kiinnitettiin White Knightin ohjaamon alla olevan pylonin etummaiseen kiinnityspisteeseen.

Koelennoilla tehtiin mittauksia pääasiassa kaksissa etukäteen määritellyissä olosuhteissa: 12 kilometrin korkeudessa 0.55 Machin nopeudessa ja 7,6 kilometrin korkeudessa 0.40 Machin nopeudessa, mistä 0.55 Machin olosuhteiden tutkimusta painotettiin enemmän. MAC-Wing-prototyyppiä koelennettiin kaikkiaan 27 tuntia.

## Tekniset tiedot

## Lähteet
*

### Viitteet
Eurovision laulukilpailu 1973

**Eurovision laulukilpailu 1973** pidettiin 7. huhtikuuta 1973 Luxemburgissa. Kilpailun juonsi Helga Guitton. 18. Euroviisut voitti Luxemburgin edustaja Anne-Marie David kappaleella "Tu te reconnaîtras". Israel osallistui kilpailuun ensimmäistä kertaa. Kun sääntö, joka oli velvoittanut maat laulamaan omalla kielellään, nyt poistettiin, muutama maa esitti kappaleensa englanniksi. Kilpailussa toiseksi sijoittui Espanjan edustaja Mocedades kappaleella "Eres tú", josta tuli myöhemmin suurmenestys muun muassa Yhdysvalloissa. Marion Rung saavutti kappaleella "Tom tom tom" kuudennen sijan, joka on Suomen kaikkien aikojen neljänneksi paras. Suomen parhaana se säilyi vuoteen 2006 saakka.

## Sijoitukset

### Kapellimestarit
Jokainen maa valitsi oman kapellimestarin johtamaan maansa kappale.
*  - Ossi Runne
*  - Francis Bay
*  - Jorge Costa Pinto
*  - Günther-Eric Thöner
*  - Carsten Klouman
*  - Jean-Claude Vannier
*  - Juan Carlos Calderón
*  - Hervé Roy
*  - Esad Arnautalić
*  - Enrico Polito
*  - Pierre Cao
*  - Monica Dominique
*  - Harry van Hoof
*  - Colman Pearce
*  - David Mackay
*  - Jean Claudric
*  - Nurit Hirsh

## Pistetaulukko

## Katso myös
*Suomen euroviisukarsinta 1973

## Lähteet

## Aiheesta muualla
*
Jumalan kaupunki

**Jumalan kaupunki** (*Cidade de Deus*) on maailmanmaineeseen noussut brasilialainen elokuva. *Jumalan kaupunki* sai ensi-iltansa Brasiliassa vuonna 2002 ja muualla maailmassa 2003. Elokuva sai sekä kriitikoiden ylistykset että taloudellista menestystä. Se on menestynyt myös elokuvajuhlilla ympäri maailmaa, ja se sai neljä Oscar-ehdokkuutta vuonna 2004.

Vuonna 2016 *Jumalan kaupunki* äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. Vuonna 2018 BBC:n kansainvälinen asiantuntijaraati äänesti sen kaikkien aikojen 50 parhaan ei-englanninkielisen elokuvan joukkoon.

## Tausta
Jumalan kaupunki perustuu riodejaneirolaisen professori Paulo Linsin kirjoittamaan, vuonna 1997 ilmestyneeseen samannimiseen romaaniin. 

Elokuvan näyttelijät eivät Matheus Nachtergaelea ja Seu Jorgea lukuun ottamatta olleet koskaan aikaisemmin näytelleet. Suuri osa näyttelijöistä oli kotoisin Brasilian faveloista, osa jopa Rio de Janeiron Cidade de Deusin slummialueelta, josta elokuva kertoo. Näyttelijät löydettiin laajalti järjestettyjen koe-esiintymisten ansiosta.

## Juoni

Jumalan kaupunki alkaa 1960-luvun alusta, kun Rio de Janeiroon on juuri perustettu Cidade de Deusin asuinalue. Elokuva kertoo kahden favelassa asuvan pojan elämästä kahden vuosikymmenen ajalta: huumejengin johtajaksi kasvavasta Zé Pequenosta ja väkivaltaa kaihtavasta, valokuvaajan urasta ja sitä kautta favelasta pois pääsemisestä haaveilevasta Busca-pé:stä. Elämä Cidade de Deusissa on täynnä murhia ja rikollisuutta.

## Lähteet
Matroosa

**Matroosa** (myös *Matrossa*, *Matrosi*, *Matruusi*; ; ) on maaseututaajama ja maalaiskunta Karjalan tasavallan Prääsän piirissä Venäjällä. Se sijaitsee Suojoen rannalla 16 kilometriä Prääsästä koilliseen ja 28 kilometriä Petroskoista länteen. Asukkaita on 1&nbsp;400 henkeä (vuonna 2013).

## Maantiede ja asutus
Matroosan kunnan pinta-ala on 74,75 neliökilometriä. Se rajoittuu pohjoisessa Prääsän piirin Tšalnan ja etelässä Prääsän kuntiin sekä idässä Äänisenrannan piirin Uuden-Vilkan kuntaan. Pinta-alasta 90,3 % on metsää, 2,7 % vesistöjä, 2,5 % asuinaluetta ja 1,6 % maatalousmaata.

Matroosa on kunnan ainoa asutuskeskus. Vuoden 2010 väestönlaskennan mukaan asukkaista 65 % on kansallisuudeltaan venäläisiä, 18 % karjalaisia, 6 % suomalaisia, 4 % valkovenäläisiä ja 2 % ukrainalaisia. Kesäaikaan väestö kolminkertaistuu lomanviettäjien ansiosta.

## Historia
Yksitaloinen Matroosan (ven. *Matros*) kylä mainitaan ensimmäisen kerran vuoden 1873 asutusluettelossa. Sen nimeä on selitetty tarinalla, jonka mukaan vuonna 1905 kylään ilmestyi panssarilaiva Potjomkinin matruuseja, jotka rakensivat tsasounan ja joista osa jäi sinne asumaan. Kylän kanta-asukkaat olivat lyydiläisiä.

Nykyinen taajama on syntynyt vuonna 1929 perustetun koneellistetun metsätyökeskuksen yhteyteen. Aluksi sen väestö koostui Kanadasta muuttaneista suomalaisista metsätyöläisistä. 1930-luvulla Matroosaan perustettiin metsurien koulutuskeskus. Vuonna 1933 taajamassa oli 582 asukasta, joista 480 oli suomalaisia, 66 karjalaisia ja 35 venäläisiä. Matroosan kyläneuvostoon kuuluivat myös Puolivälin (ven. *Polovina*) ja Vilkan (*Vilga*) kylät. 1930-luvun lopussa monet asukkaat joutuivat Stalinin vainojen uhreiksi. Jatkosodan aikana vuosina 1941–1944 alue oli Suomen miehittämä. Metsätyömaa lakkautettiin 1990-luvulla raaka-ainevarojen ehtymisen takia.

## Liikenne, talous ja palvelut
Matroosan kautta kulkee Pietarin ja Murmanskin välinen M18-valtatie. Sen kautta kulkee myös Norjasta Ruotsin ja Suomen kautta Äänisen rannalle johtava kansainvälinen matkailutie Sininen tie.

Taajamassa toimii puunjalostuslaitos. Tärkeimmät työnantajat ovat Matroosan lähelle vuonna 1986 rakennettu Karjalan tasavallan psykiatrinen sairaala sekä muut julkiset palvelut. Palveluihin kuuluvat lastentarha, koulu, kirjasto, lääkintäasema ja posti.

## Kyläkuva ja matkailu
Taajama koostuu Prääsän maantien varrella sijaitsevista matalista kerrostaloista sekä Suojoen rantaan ja maantien eteläpuolelle rakennetuista puutarhapalstojen ympäröimistä omakotitaloista. Sairaalan eteläpuolelle on rakenteilla kolme viisikerroksista asuintaloa. 

Matkailijoita houkuttelee Matroosan ohi virtaava Suojoki, jossa on 2,5 metriä korkea ja 30 metriä leveä Tollikoski. Majoitusta tarjoaa kaksi retkeilymajaa.

## Lähteet
* 

### Viitteet

## Aiheesta muualla
* Matroosan kunta Prääsän piirin sivustolla  
* Matroosa Karjalan tasavallan matkailusivustolla
Vesipuisto Serena

**Vesipuisto Serena** on Espoon Lahnuksen kaupunginosassa sijaitseva vesipuisto. 

Vesipuisto Serena avattiin mittavien louhinta- ja rakennustöiden jälkeen vuonna 1989. Suomen 1990-luvun alun laman myötä Serenaland Oy meni konkurssiin. Konkurssipesä siirtyi Tervakosken Puuhamaan omistukseen vuonna 1992. Nykyinen omistaja on espanjalainen Aspro Ocio, S.A., jolle sen aiemmin omistanut Puuharyhmä Oyj myytiin maaliskuussa 2007.

Alun perin vesipuisto oli avoinna vain kesäaikaan, koska altaat olivat kokonaisuudessaan ulkoilmassa. Serena katettiin osittain 1995, jonka jälkeen se on voinut olla ympäri vuoden auki. Nykyään se on avoinna vuoden useimpina viikonloppuina sekä koululaisten lomien aikaan.

MeKastelijat kuvattiin Serenassa 1997.

## Vesipuisto
Vesipuistossa on muun muassa erilaisia liukumäkiä, terassi- ja porealtaita, lastenaltaita ja kuohuvia koskia. Saunaosastot on louhittu kallioon. 

Alueella on ravintola ja kahviloita. Talvisaikaan avoinna on laskettelukeskus Serena Ski.
Ympäri vuoden on vuokrattavissa kuusi mökkiä, joita on kolmea eri kokoa 6-13 hengelle.

Rockfestivaali Serena Pop & Rock pidettiin alueella ensimmäisen kerran vuonna 2014.

## Liikenneyhteydet

Serenaan pääsee busseilla 239, 345, 349.

## Lähteet

## Aiheesta muualla
Churro

**Churro**, on espanjalainen uppopaistettu pitkä leivonnainen, joka on Espanjasta levinnyt mm. Ranskaan ja Latinalaiseen Amerikkaan. Churron valmistukseen käytetään jauhoja, öljyä, ripaus suolaa ja joskus mausteena hiven sitruunaa. Churrot syödään yleensä aamiaisena paksun, melkeinpä vellimäisen kaakaon kanssa tai vain sellaisenaan tuoreena sokerissa pyöritettyinä. Churro on poikkileikkauksesta katsoen yleensä kuusikulmainen, mikä johtuu taikinan pursottamisesta tähden muotoisen erikoispursottimen läpi.

Churro kuuluu etenkin Madridin ruokakulttuuriin, joten kaupungissa on tiheästi churroihin erikoistuneita churreríoita. Muualta Espanjasta varsinaisia churreríoita on vaikea löytää, mutta churroja myyviin kärryihin tai kojuihin voi törmätä missäpäin maata tahansa. Tällöin tosin saattaa olla kyse paitsi perinteisestä churrosta, myös jostain churron variantista, kuten *porra*sta tai *tejeringo*sta.

Churroja syödään aamiaiseksi, välipalaksi tai jälkiruoaksi. Niiden sanotaan olevan alkujaan paimenten kehittämä leivonnainen, joka on voitu valmistaa ilman uunia.

## Lähteet

## Aiheesta muualla
Nuosjärvi

**Nuosjärvi** eli **Krošnajärvi** (; ) on maalaiskunta ja sen keskuskylä Karjalan tasavallan Prääsän piirissä Venäjällä. Se sijaitsee samannimisen järven rannalla 23 kilometriä maanteitse Prääsästä länteen. Kunnassa on 385 asukasta (vuonna 2013).

## Maantiede ja asutus
Nuosjärven kunnan pinta-ala on 315,5 neliökilometriä. Se rajoittuu lännessä Prääsän piirin Vieljärven, pohjoisessa Essoilan, koillisessa Prääsän ja kaakossa Pyhäjärven kuntiin sekä etelässä Aunuksen piiriin. Pinta-alasta 73,2 % on metsää ja 25,5 % vesistöjä.

Kunnan alueella virtaavat Mattšelitsa, Makkelskaja ja Manganjoki (ven. *Manga*). Järviä ovat Nuosjärvi, Mikkilänjärvi, Sokajärvi (*Šogarvi*), Kaskesnavolok, Topasjärvi (*Topozero*) ja Nikonovo.

Keskuskylän lisäksi kuntaan kuuluu viisi kylää: Honganalusta (ven. *Gongonalitsa*), Kaskesniemi (*Kaskesnavolok*), Kiiskoiniemi (*Jeršnavolok*), Kokkoila ja Kotsuri (*Kottšura*). Kesäaikaan väestö kaksinkertaistuu lomanviettäjien ansiosta. Vuoden 2010 väestönlaskennan mukaan kunnan asukkaista 51 % on kansallisuudeltaan karjalaisia, 43 % venäläisiä, 2 % ukrainalaisia ja 2 % valkovenäläisiä.

## Historia
Nuosjärven kylä mainitaan ensimmäisen kerran vuonna 1563. 1900-luvun alussa Nuosjärven rannalla sijainneet Holman, Kiiskoiniemen, Kotsurin ja Pirdoiniemen kylät sekä Rodinjärvi muodostivat Vieljärven volostiin kuuluneen Nuosjärven kyläkunnan. Vuonna 1905 siinä oli 710 asukasta. 1920-luvulla perustettiin Prääsän piiriin kuulunut Nuosjärven kyläneuvosto. Vuonna 1933 sen kahdeksassa asutuksessa oli 908 asukasta, joista lähes kaikki olivat karjalaisia. Lamminkankaan ja Pirdoiniemen kylät liitettiin Nuosjärveen virallisesti vuonna 1957.

## Liikenne, talous ja palvelut
Nuosjärven kautta kulkee Sortavalan, Lemetin ja Prääsän välinen maantie. Seudun pääelinkeino on maatalous. Tärkeimpiä työnantajia ovat julkiset palvelut, kalanviljelylaitokset ja asukkaiden palstaviljelmät. Palveluihin kuuluvat peruskoulu, kulttuuritalo ja lääkintäasema.

## Nähtävyydet ja matkailu
Huomattavin nähtävyys on 1800-luvulla rakennettu Kokkoilan tsasouna, joka on valtakunnallinen suojelukohde. Vanhoja tsasounoja on myös Honganalustassa ja Kotsurissa sekä autioituneissa Ahpoiselän (ven. *Afanasjeva Selga*) ja Terunselän (*Teruselga*) kylissä. Historiallisiin kohteisiin kuuluvat Topasjärven (*Topozero*) rautatehtaan rauniot.

Kunnan matkailupotentiaali perustuu sen luontoon ja kulttuurinähtävyyksiin. Majoitusta tarjoaa Honganaluksen vierasmaja. Nuosjärven rannalle suunnitellaan lomakylää.

## Lähteet
* 

### Viitteet

## Aiheesta muualla
* Nuosjärven kunta Prääsän piirin sivustolla  
* Nuosjärvi Karjalan tasavallan matkailusivustolla  
* Nuosjärven koulun sivusto
Michel van der Aa

**Michel van der Aa** (s. 10. marraskuuta 1970) on alankomaalainen klassisen musiikin säveltäjä. 

## Alkutaival
Michel van der Aa opiskeli ääniteknikoksi Haagin Royal Conversatoryssa. Hän opiskeli sävellystä yhdessä Diderik Wagenaarin, Gilius van Bergeijkin ja Louis Andriessenin kanssa.

## Ura
Eri orkesterit ovat esittäneet Van der Aan musiikkia kansainvälisesti. Muun muassa seuraavat orkesterit ja yhtyeet ovat esittäneet Van der Aan musiikkia: Asko/Schönberg Ensemble, Freiburger Barockorchester, Melbournen sinfoniaorkesteri, Alankomaan ooppera, Mozarteum Orchestra of Salzburg, Seattle Chamber Players, Ensemble Nomad Tokyo, musikFabrik, Continuum Ensemble Toronto, SWR Orchestra Baden-Baden & Freiburg, Netherlands Radio Orchestras, Norrköpingin sinfoniaorkesteri, Orchestra Sweden js Helsinki Avanti.

Van der Aa valmisti lyhytelokuvan elokuvaohjauksesta New Yorkin elokuva-akatemiaan vuonna 2002. Vuonna 2007 hän osallistui myös lyhyelle intensiivikurssille lavaohjauksesta.

Michel van der Aan musiikkityöt, kuten kamariooppera One (2002) sekä ooppera After Life (2006), ovat saaneet kansainvälistä kritiikkiä sekä toisaalta myös julkista suosiota. 

Van der Aa ohjasi televisioversion *One*:sta Hollannin kansalliselle televisioyhtiö NPS:lle. van der Aan lyhytelokuva, Passage (2004) on näytetty lukuisia kertoja kansainvälisillä juhlilla ja se on esitetty myös Hollannin televisiossa.

## Palkinnot
Van der Aa sai vuonna 1999 Gaudeamus International Composers -palkinnon. Hän vastaanotti myös arvostetun Matthijs Vermeulen -palkinnon vuonna 2004. Vuonna 2005 van der Aa palkittiin Siemens Composers -palkinnolla. Charlotte Köhler palkinnolla hänet puolestaan palkittiin vuonna 2005 ohjaustyöstään sekä tieteidenvälisestä luonteesta teoksissaan. Vuonna 2006 van der Aa nappasi Paul Hindemith -palkinnon.

## Nykyiset projektit
Michel van der Aan nykyiset projektit sisältävät uusia kappaleita mezzosopraano Christiane Stotijnille. Royal Concertgebouw orkesteri, Ranskan kansallisooppera sekä NDR-orkesteri ovat myös tilanneet van der Aalta kappaleita. Näiden teosten ensi-ilta tulee olemaan vuosina 2008–2009.

## Lähteet

* 

## Aiheesta muualla
* Michel van der Aa – Viralliset kotisivut
* Michel van der Aa – Boosey & Hakwes
* Michel van der Aa – Virtual International Philharmonic 
* Michel van der Aa – Intermusica
Pyhäjärvi (Karjalan tasavalta)

**Pyhäjärvi** (karjalaksi ja lyydiksi Pyhärv, ) on maalaiskunta ja sen keskustaajama  Prääsän kansallisessa piirissä Karjalan tasavallassa Venäjällä. 
Pyhäjärvi oli myös historiallinen Aunuksen Karjalan kunta Venäjän keisarikunnan aikaan.

## Pyhäjärven kylä
Pyhäjärven kylä sijaitsee Pyhäjärvi-nimisen järven länsirannalla Petroskoista Aunukseen johtavan maantien varrella 80 kilometriä Aunuksesta pohjoiseen ja 65 kilometriä Petroskoista lounaaseen. Pyhäjärven kylässä on noin 1 030 asukasta. Kylässä on muutama kauppaliike.

Pyhäjärven nimi johtuu järven nimestä, joka puolestaan perustuu tarinan mukaan siihen, että Pietari Suuri oli alueen halki matkatessaan sairastunut silmätulehdukseen, joka oli parantunut huuhtomalla silmää kyseisen järven vedellä.

## Pyhäjärven maalaiskunta
Pyhäjärven maalaiskunta (ennen kylähallintoalue) sijaitsee Prääsän piirin kaakkoisosassa Äänisenrannan piirin, Aunuksen piirin ja Leningradin alueen vastaisella rajalla Pyhäjärven ympärillä. Kunta rajoittuu pohjoisessa Prääsän kaupunkikuntaan ja luoteessa Nuosjärven maalaiskuntaan. Kunnan nykyiset asutuskeskukset ovat  Pyhäjärven kylä (hallinnollinen keskus), Ylä-Važinan taajama (Verhnije Važiny, Ylä-Vaaseni), Ližman kylä sekä Važinan laituri.

## Pyhäjärven historiallinen kunta
Historiallinen Venäjän kesarikunnan Aunuksen kuvernementin Pyhäjärven kunta () käsitti ennen vuotta 1917 yhteensä 39 kylää, joissa oli noin 3 500 asukasta, joista lyydiläisiä oli 19 kylässä yhteensä 2 282. Vuonna 1902 oli Pyhäjärven kunnassa 3 682 asukasta. Pyhäjärven kunta lakkautettiin 1920-luvulla ja vuodesta 1930 lähtien sen alue tuli kuulumaan Prääsän piiriin. Pyhäjärven alue oli jatkosodan aikana Suomen miehittämä 1941-1944.

## Lähteet
Tšalna

**Tšalna** () on maalaiskunta ja sen keskustaajama Karjalan tasavallan Prääsän piirissä Venäjällä. Se sijaitsee samannimisen joen varrella 23 kilometriä Petroskoista maanteitse luoteeseen. Taajamassa on 2&nbsp;400 ja kunnassa 3&nbsp;200 asukasta (vuonna 2012).

## Maantiede ja asutus
Tšalnan kunnan pinta-ala on 883,4 neliökilometriä. Se rajoittuu etelässä Prääsän piirin Matroosan ja Prääsän ja lännessä Essoilan kuntiin sekä pohjoisessa Kontupohjan ja idässä Äänisenrannan piireihin. Pinta-alasta 92,9 % on metsää ja 4,7 % vesistöjä.

Kunnan alueella virtaavat Suojoki, Tšalna, Takajoki (ven. *Zadnjaja*) ja Kutismonjoki (*Kutižma*). Järviä ovat Ylä-Paatjärvi (*Verhneje Padozero*), Ala-Paatjärvi, Tervalampi, Tsoptsomanjärvi (*Tšoptšem*), Nimijärvi (*Nimozero*) ja Liptsakanjärvi (*Liptšagskoje*). Hyötykaivannaisiin kuuluvat rakennuskivi ja sora. Luonnonsuojelualueita ovat Uutjärvi (*Urozero*) ja Kutisman lähellä sijaitseva Tšuunoisuo.

Keskustaajaman lisäksi kuntaan kuuluvat Viitanan, Ala-Viitanan (ven. *Nižnije Vidany*) ja Paadjärven kylät, Kutisman (*Kutižma*) ja Villavaaran (*Villagora*) asutukset sekä Kutisman, Paadjärven ja Villavaaran rautatieasemat. Toiseksi suurin asutuskeskus on yli 300 asukkaan Viitana. Kesäaikaan väestö kolminkertaistuu lomanviettäjien ansiosta. Vuoden 2010 väestönlaskennan mukaan kunnan asukkaista 67 % on kansallisuudeltaan venäläisiä, 13 % suomalaisia, 8 % karjalaisia, 5 % valkovenäläisiä ja 2 % ukrainalaisia.

## Historia
Tšalnan taajama on perustettu vuonna 1949 Suojun ja Viitanan metsäteollisuuspiirin työläisasutukseksi. Sen asukkaista suuri osa oli inkerinsuomalaisia. Vuodesta 1950 lähtien Tšalnalla oli kaupunkimaisen taajaman status.

## Liikenne, talous ja palvelut
Tšalnan kautta kulkee Petroskoin ja Suojärven välinen rautatie ja maantie. Rautatiellä on Tšalnan asema sekä Tšalna-Onežskajan, Paadjärven, Villavaaran ja Kutisman pysäkit. Taajaman lähellä sijaitsee Petroskoin lentoasema.

Seudun pääelinkeino on puunhankinta. Tšalnassa toimii metsäteollisuusyritys Šujales. Palveluihin kuuluvat keskikoulu, musiikkikoulu, metsäoppilaitos, kulttuuritalo, kirjasto, pieni poliklinikka ja sairaala. Taajamassa on luterilainen kirkko.

## Nähtävyydet ja matkailu
Paadjärvien rannoilta on löydetty useita kivikautisia asuinpaikkoja. Rakennusmuistomerkkeihin kuuluvat Lukinin talo ja aitta entisessä Markelitsan kylässä. Tšalnassa on toisessa maailmansodassa kaatuneiden neuvostosotilaiden hautapaikka ja Paadjärvellä saksalaisten sotavankien hautausmaa.

Kunnan matkailupotentiaali perustuu sen luontoon, vesistöihin ja kulttuuriperintöön. Ala-Viitanan kylässä järjestetään helluntaisin suomalais-ugrilainen kulttuurijuhla *Suguvastavundu*.

## Lähteet
* 

### Viitteet

## Aiheesta muualla
* Tšalnan kunta Prääsän piirin sivustolla  
* Tšalna Karjalan matkailusivustolla  
* Tšalnan keskikoulun sivusto
José Antonio Abreu

**José Antonio Abreu** (7. toukokuuta 1939 Valera – 24. maaliskuuta 2018 Caracas) oli venezuelalainen säveltäjä, kansanedustaja ja kulttuuriministeri. Opiskeltuaan musiikkia Caracasissa hän alkoi esiintyä pianistina, cembalistina ja urkurina. Vuonna 1975 Abreu perusti Venezuelan ensimmäisen sinfoniaorkesterin.

Abreu perusti Venezuelaan 1975 myös lapsiorkesterin, josta kehittyi Simón Bolívar -nuoriso-orkesteriverkosto. Orkesteria on johtanut hänen entinen oppilaansa Gustavo Dudamel. Lisäksi Venezuelaan on perustettu neljä vankilaorkesteria, ja nuoriso-orkesterien esimerkin mukaan samanlaisia orkestereita on perustettu esimerkiksi Yhdysvaltoihin, Saksaan ja Britanniaan.

Abreu on säveltänyt muun muassa kamarimusiikkia, pianokappaleita ja kaksi sinfoniaa.

## Lähteet
Angoon

**Angoon** on kaupunki Alaskassa ja ainoa pysyvä asuimisto Admiralty Islandilla. Se sijaitsee saarella Hood Bayn päässä. Angoon sijaitsee 97 kilometriä lounaaseen Juneausta. Kaupungin tlingitinkielinen (lingit) nimi *Aangóon* tarkoittaa suunnilleen "kannaskylää".

Vuoden  väestönlaskennassa asukasluku oli 459. Näistä 75,8 % edusti etnisesti Amerikan alkuperäiskansoja.

## Historiaa

Admiralty Island on ollut pitkään tlingittien asuinpaikkana. 1700-luvun alusta 1800-luvun puoliväliin alueella oli merkittävää turkiskauppaa. Vuonna 1878 Northwest Trading Company perusti Killisnoo Islandille kauppapaikan ja valaanpyyntiaseman ja työllisti Angoonin asukkaita valaanpyytäjinä. Valaanpyynti, koulu ja venäläis-ortodoksinen kirkko houkuttelivat monia tlingittejä läheiselle Killisnoolle.

Vuonna 1882 valaanpyyntialuksen harppuuna laukesi vahingossa ja tappoi miehistön jäsenen, joka oli tlingittišamaani tai -lääkintämies. Kyläläiset vaativat 200 huovan maksua miehen perheelle, kuten oli tapana tällaisissa tapauksissa. Northwest Trading Company pyysi apua Sitkasta Yhdysvaltojen laivastolta. Laivaston kutteri U.S.S. Corwin tulitti ja tuhosi Angoonin ja läheisen kesäasutuksen.

Pian tämän jälkeen Northwest Trading Company siirtyi sillinkäsittelyyn. Monet tlingitit muuttivat Killisnoohon työskentelemään kalatehtaalla. Vuonna 1928 Killisnoo tuhoutui tulipalossa ja monet tlingitit palasivat Angooniin. 

Vuonna 1973 Yhdysvaltojen hallitus hyvitti Angoonia 90&nbsp;000 dollarilla vuoden 1882 pommituksista. Kalastus ja kalankäsittely ovat Angoonin tärkeimmät elinkeinot nykyään.

## Lähteet
Miguel del Aguila

**Miguel del Aguila** (s. 1957) on uruguaylainen säveltäjä ja pianisti. Hän syntyi Montevideossa, mutta muutti Los Angelesiin, Yhdysvaltoihin vuonna 1978. Vuonna 1982 hän lähti Wieniin opiskelemaan. Hän palasi Los Angelesiin vuonna 1992. Vuoteen 2005 mennessä del Aguila oli säveltänyt 88 teosta, joihin kuuluu muun muassa kaksi klarinettikonserttoa.
Killisnoo

**Killisnoo** on kylä Alaskassa Killisnoosaarella (Killisnoo Island) lähellä Admiraltysaarta (Admiralty Island), jolla sijaitsee Angoonin kaupunki.

## Historiaa

Tlingitit ovat asuttaneet Killisnoosaarta pitkään. 1800-luvun lopussa Northwest Trading Company rakensi kalankäsittelytehtaan Killisnoohon ja monet tlingitit muuttivat Angoonilta ja muilta lähialueilta työskentelemään tehtaassa. Tulipalo tuhosi tehtaan 1928 ja useimmat asukkaat jättivät Killisnoon.

Kuten Angoon, Killisnoo on vähäsateisempaa aluetta kuin suurin osa Kaakkois-Alaskaa, mistä syystä nykyään Killisnoolla on kesäasuntoja ja joitakin hotelleja vapaa-ajankalastajia ja turisteja varten.

## Lähteet
Blackrock

**Blackrock** () on Irlannin pääkaupungin Dublinin esikaupunki Dún Laoghaire–Rathdownin hallinnollisessa kreivikunnassa Dublinin keskustan kaakkoispuolella Irlanninmeren rannikolla. Se sijaitsee kreivikunnan pääkaupungin Dún Laoghairen luoteispuolella. 

Blackrockilla ei ole tarkasti määriteltyjä rajoja, mutta alueen kymmenen vaalipiirin (Blackrock-Booterstown, -Carysfort, -Central, -Glenomena, -Monkstown, -Newpark, -Seapoint, -Stradbrook, -Templehill, ja -Williamstown) yhteenlaskettu väkiluku on 29&nbsp;461 asukasta (vuonna 2011) ja pinta-ala 7,55 neliökilometriä.

Blackrockista on hyvät liikenneyhteydet Dubliniin DART-junan ansiosta.

## Lähteet

## Aiheesta muualla
Richard Arnell

**Richard Arnell** (15. syyskuuta 1917 &ndash; 10. huhtikuuta 2009) oli brittiläinen säveltäjä. Hän aloitti säveltämisen 1930-luvulla, jolloin hän sävelsi muun muassa viulukonserton (1938). Vuonna 1945 Arnell sävelsi teoksen *The War God* sopraanolle, kuorolle ja orkesterille. Hän sovitti sen 1980-luvun puolivälissä kertojalle, sopraanolle, vaskipuhaltimille, lyömäsoittimille, syntetisaattoreille, kuorolle ja nauhalle. Sovitus ensiesitettiin vuonna 1987. Arnellin muita teoksia ovat muun muassa kuusi sinfoniaa.
Admiralty Island

**Admiralty Island**  on saari Alexandersaaristossa Kaakkois-Alaskassa, Juneaun kaupungin eteläpuolella. Saaresta käytetään myös nimeä **Kootznoowoo**. Sen pinta-ala on 4&nbsp;310 km². Saari on 145 km pitkä ja 56 km leveä. Admiralty on yksi ABC-saarista.

Saaren asutus on Angoonin kaupungissa.
Vytautas Barkauskas

**Vytautas Pranas Marius Barkauskas** (25. maaliskuuta 1931 Kaunas – 25. huhtikuuta 2020 Vilna) oli liettualainen säveltäjä. Barkauskas opiskeli nuorena sävellystä ja matematiikkaa. Barkauskasin tuotanto on pääasiassa avantgardemusiikkia. Uransa alkuvaiheessa hän sai vaikutteita Krzysztof Pendereckiltä, Witold Lutosławskilta ja György Ligetiltä. Barkauskas sävelsi yli sata teosta, joihin kuuluu muun muassa sinfonioita ja konserttoja.

## Lähteet
Alexandersaaristo

**Alexandersaaristo** () on saaristo Alaskan kaakkoisrannikolla. Saaristossa on noin 11 000 saarta. Syvät ja kapeat salmet erottavat saaret mantereesta. Suurimmat saaret ovat Chichagof Island, Admiralty Island, Baranof Island, Wrangell Island, Revillagigedo Island, Kupreanof Island ja Prince of Wales Island. Alueen alkuperäisasukkaita ovat tlingitit ja haidat.

Kaikki saaret ovat metsäisiä, louhikkoisia ja niillä elää runsaasti riistaeläimiä. Niinpä sahateollisuus, metsästys ja kalastus ovat tärkeitä elinkeinoja, minkä lisäksi nykyisin työllistää myös turismi.

Saariston suurimmat kaupungit ovat Revillagigedo Islandin Ketchikan ja Baranofinsaaren Sitka. Koko alueen suurin kaupunki Juneau ei kuulu saaristoon, vaan sijaitsee mantereella.

Saariston nimesi Yhdysvaltain rannikkokartoituksen ja geodesian laitos () Venäjän keisarin Aleksanteri II:n mukaan vuonna 1867. Venäläiset kartoittivat saaria vuodesta 1741 alkaen. Saaristo siirtyi Yhdysvaltojen hallintaan 1867 Alaskan kaupan yhteydessä.

## Katso myös
* Aleksanterinsaari

## Lähteet

## Aiheesta muualla
Aleksandr Arutjunjan

**Aleksandr Grigori Arutjunjan** (; 23. syyskuuta 1920 Jerevan – 28. maaliskuuta 2012 Jerevan) oli armenialainen säveltäjä. Arutjunjan aloitti pianon ja sävellyksen opiskelun Jerevanin konservatoriossa vuonna 1934 (sävellystutkinto vuonna 1941). 1940-luvulla Arutjunjan opiskeli Moskovassa.

Arutjunjan sävelsi muun muassa konserttoja pianolle (1941), viululle (1988), sellolle (1976), huilulle (1980), oboelle (1977), trumpetille (1950), käyrätorvelle (1962), pasuunalle (1991), tuuballe (1992) ja sopraanolle (1950) sekä pianomusiikkia, kantaatteja ja elokuvamusiikkia. Hänen musiikkinsa perustuu armenialaiseen kansanmusiikkiin, mutta hänen tuotannossaan näkyy myös venäläisten klassikoiden ja Aram Hatšaturjanin perinteiden vaikutus.

## Lähteet

## Aiheesta muualla
*Aleksandr Arutjunjanin kotisivusto
Raamattu 2005

**Raamattu 2005** oli raamatunkäännöshanke, jonka tavoitteena oli julkaista suomenkielinen ilmainen ja vapaa raamatunkäännös internetissä. Raamattua käännettiin vapaaehtoisvoimin. Hankkeen tavoitteena oli nykyaikaisen kielen käyttö käännöksessä sekä helposti luettavan alkutekstin tarjoaminen suomenkielisen tekstin ohella.

Internet-pohjaisen Raamatun eräänä tarkoituksena oli, että käyttäjä voi itse valita eri vaihtoehdoista, mitä nimeä Jumalasta sekä Jeesuksesta tekstissä käytetään ja mihin järjestykseen kirjat on ryhmitelty.

Hanke muokkasi ensin Vanhan kirkkoraamatun nykysuomelle. Tämän jälkeen alkoi kokonaan uusi käännöstyö. Tekstilaitokset, joiden perusteella käännöstyötä tehtiin, olivat Biblia Hebraica Stuttgartensia (Vanha testamentti) ja joidenkin epävarmojen kohtien osalta muokattu Bysantin tekstilaitos (Uusi testamentti).

## Käännöksen erityispiirteitä

Raamattu 2005 -käännöksen ratkaisuihin kuului muun muassa, että Paavalin kirjeiden ”haureuden” käsite koski kaikenlaisia esiaviollisia sukupuolisuhteita. Muitakin moraalisen sanoman päivityksiä tehtiin. Vuoden 1992 käännöksen kohta ″Ulkopuolelle jäävät koirat ja noidat, irstailijat...″ olisi Raamattu 2005:ssä kuulunut ″Ulkopuolella ovat saman sukupuolen kanssa makaajat ja huumausaineilla harhanäkyjä tavoittelevat, ja avioliiton ulkopuolisten suhteiden harjoittajat...″.

Vuoden 1992 luterilaisessa Raamatussa on asetettu osia teksteistä sulkuihin, jos niiden on todettu puuttuneen joistakin käytössä olevista vanhoista käsikirjoituksista. Raamattu 2005:ssä näin ei tehty, koska oletettiin että käsikirjoituksia kopioitaessa on tekstinosia todennäköisemmin jäänyt pois kuin ilmestynyt lisää.

## Lähteet
David Diamond

**David Diamond** (9. heinäkuuta 1915 – 13. kesäkuuta 2005) oli yhdysvaltalainen klassisen musiikin säveltäjä. Hän syntyi New Yorkissa ja opiskeli muun muassa Pariisissa Nadia Boulangerin johdolla. Säveltäjän esitetyimpiin teoksiin kuuluu *Rounds* (1944) jousiorkesterille. Hänen muita sävellyksiään ovat muun muassa yksitoista sinfoniaa.

Diamond kuoli sydänvikaan New Yorkissa kesäkuussa 2005.

## Lähteet
Modi

**Modi** oli skandinaavisessa mytologiassa toinen Thor-jumalan pojista, joka jäi eloon Ragnarökissä ja otti yhdessä velipuolensa Magnin kanssa haltuunsa isänsä ukonkirveen eli Mjölnerin. Hänen nimensä tarkoittaa ”Rohkeutta”.

Modin äidistä ei ole Eddassa suoraa mainintaa, mutta Siv-jumalatarta pidetään yhtenä ehdokkaana. 

## Lähteet
Teoria miehistä

**Teoria miehistä** (*Someone Like You...*) on vuonna 2001 julkaistu romanttinen komedia. Se kertoo naisesta, joka etsii syytä miksi hänet jätettiin. Elokuvan on ohjannut Tony Goldwyn.

## Näyttelijät
Grete von Zieritz

**Grete von Zieritz** (10. maaliskuuta 1899 Wien – 26. marraskuuta 2001 Berliini) oli itävaltalainen säveltäjä ja pianisti. Hän opiskeli sävellystä Roderich Mojsisovics von Mojsvárin ja pianoa Hugo Kroemerin johdolla. Myöhemmin von Zieritz muutti Berliiniin. Hän ehti uransa aikana säveltää yli 250 teosta.

## Lähteet
Marius Constant

**Marius Constant** (7. helmikuuta 1925 Bukarest – 15. toukokuuta 2004 Pariisi) oli romanialainen säveltäjä. 

Constant aloitti musiikinopintonsa konservatoriossa Bukarestissa. Muutettuaan Ranskaan hän jatkoi opintojaan Pariisissa, jossa häntä opettivat muun muassa Olivier Messiaen, Nadia Boulanger ja Arthur Honegger. Constantin varhaisimmissa teoksissa oli vaikutteita impressionismista. Hänen sävellyksiinsä kuuluu useita baletteja ja sinfonista musiikkia.

## Lähteet
Logo (ohjelmointikieli)

**Logo** on opetukseen suunniteltu ohjelmointikieli, joka on Lisp-kielen murre. Vaikka kielestä on käännettäviä versioita, se on yleisesti toteutettu tulkattavana kielenä.

Kielen kehittivät Wally Feurzeig ja Seymour Papert. Nykyään kieli tunnetaan pääasiassa kilpikonnagrafiikasta, ja sitä käytetään tietojenkäsittelytieteiden peruskäsitteiden opettamisessa.

## Lähteet

## Aiheesta muualla
Aniak

**Aniak** on kaupunki Alaskassa. Se sijaitsee Kuskokwiminjoen etelärannalla 95 kilometriä Russian Missionista lounaaseen. *Aniak* on jupikkielinen sana, joka tarkoittaa "paikkaa josta se tulee ulos". Se viittaa paikkaan, jossa Aniakinjoki virtaa Kuskokwiminjokeen.

Vuoden  väestönlaskennassa Aniakissa asui 572 ihmistä. Näistä 68,36% edusti etnisesti Amerikan alkuperäiskansoja.

## Historiaa

Vuonna 1914 Tom L. Johnson asettui asumaan kauan hylättynä olleeseen Aniakin alueen jupikkikylään ja avasi sinne kaupan ja postitoimiston. Jupikit Willie Pete ja Sam Simeon toivat perheensä Ohagamiutista Aniakiin. Kauppias nimeltään Semen Lukin löysi alueelta kultaa vuonna 1932.

Aniak on nykyään alueen kaupallinen keskus. Useat sen asukkaista ovat kalastajia.

## Lähteet
Kuskokwimjoki

**Kuskokwimjoki** () on noin 1&nbsp;165 kilometriä pitkä joki Lounais-Alaskassa.

Se virtaa enimmäkseen Kuskokwim-vuorilla ja laskee Kuskokwimlahteen Beringininmereen. *Kuskokwim* on englanninkielinen väännös jupikkielisestä sanasta, joka tarkoittaa "isoa hidasta liikkuvaa asiaa".

## Lähteet

## Aiheesta muualla
Jumalan Kansan Raamattu

**Jumalan Kansan Pyhä Raamattu** on Uuras Saarnivaaran johdolla Kansanlähetyksessä tehty suomenkielinen raamatunkäännös, joka valmistui vuonna 1992. Käännös pohjautuu Vanhaan kirkkoraamattuun, ja siinä on korjattu sen virheitä sekä lisätty selityksiä.

## Aiheesta muualla

* Käännösnäyte
Raamattu Kansalle

**Raamattu Kansalle** on suomalainen raamatunkäännös, jonka on tarkoitus olla mahdollisimman uskollinen Raamatun alkuteksteille. Käännöstä toimittava yhdistys on samanniminen. Yhdistys perustettiin vuonna 1987.

Raamattu Kansalle on syntynyt eräänlaisena vastalauseena Uuden kirkkoraamatun käännöstyölle, jonka monet piirit ovat katsoneet olevan liian epäuskollinen alkuteksteille. Raamatun käännöstyö tapahtuu noin 60 eri kristillisiin suuntauksiin kuuluvan kääntäjän talkootoiminnalla.

Uuden testamentin käännös valmistui vuonna 1999. Vanhan testamentin puolelta Psalmien kirjan käännös valmistui vuonna 2002. Tarkistettu Uusi testamentti ja Psalmit ilmestyi vuonna 2009 ja nuorten pokkariversio vuonna 2010. Raamattu Kansalle Uusi testamentti ja Psalmit on julkaistu myös äänikirjana sekä sähköisiin lukulaitteisiin sopivana e-kirjana. Lopullinen koko Raamatun kattava käännös ilmestyi 26. kesäkuuta 2012.

Dosentti Kari Latvuksen mukaan käännös ei noudata asetettua tavoitetta, sillä se ei ole uskollinen alkutekstille, mutta on valtaosin hyvää työtä tehtävänasettelunsa antamissa rajoissa.

## Lähteet

## Aiheesta muualla

* Raamattu Kansalle
Anvik

**Anvik** on kaupunki Alaskassa. 

Vuoden  väestönlaskennassa kaupungin asukasluku oli 104. Näistä 90 % edusti etnisesti Amerikan alkuperäiskansoja.

## Lähteet

## Aiheesta muualla

* Anvik Google Localissa
Big Trouble

**Big Trouble** on vuonna 2002 ensi-iltansa saanut musta komediaelokuva, joka pohjautuu pakinoitsija-kirjailija Dave Barryn kirjoittamaan romaaniin. Rikosfarssissa toinen toistaan hölmömmät tunarihahmot yrittävät salakuljettaa ydinpommia halpalennolla Miamista Bahamasaarille. 

Lentoyhtiöiden löysille turvatoimille irvaileva elokuva oli valmistumisvaiheessa loppukesästä 2001, mutta se jäädytettiin heti syyskuun 11. päivän terrori-iskujen tapahduttua. Se sai ensi-iltansa vasta keväällä 2002, muttei menestynyt kovin hyvin. 

## Näyttelijät

## Lähteet

## Aiheesta muualla
*